ยึดทรัพย์ทักษิณทำรายได้เกินเป้า2แสนล.
คลัง เผย ยึดทรัพย์ "ทักษิณ"รายได้ 7 เดือนเกินเป้า2แสนล้าน
12 พ.ค. 2553

คลัง เผย ยึดทรัพย์ "ทักษิณ"รายได้ 7 เดือนเกินเป้า2แสนล้าน
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาล ล่าสุด ในเดือน เม.ย.2553 รัฐบาลจัดเก็บรายได้สุทธิ 1.59 แสนล้านบาท สูงกว่าเป้ากว่า 6.73 หมื่นล้านบาท หรือ 73.5% โดยมีสาเหตุหลักจากการที่กระทรวงการคลังได้รับโอนเงินจากการยึดทรัพย์ของ พ.ต.ท.ทักษิณ ชินวัตร อดีตนายกรัฐมนตรี และการบริโภคและการนำเข้าที่ยังขยายตัวอย่างต่อเนื่อง ส่งผลให้ในช่วง 7 เดือนแรกของปีงบประมาณ 2553 รัฐบาลจัดเก็บรายได้สุทธิสูงกว่าเป้าหมายแล้วกว่า 2 แสนล้านบาท หรือ 31.6%
"ในเดือน เม.ย.2553 ภาษีที่จัดเก็บได้สูงกว่าประมาณการ 3 อันดับแรก ได้แก่ ภาษีมูลค่าเพิ่ม จัดเก็บได้ 4.41 หมื่นล้านบาท สูงกว่าประมาณการ 1.01 หมื่นล้านบาท หรือ 29.9% ภาษีน้ำมัน จัดเก็บได้ 1.38 หมื่นล้านบาท สูงกว่าประมาณการ 5,705 ล้านบาท หรือ 70% และอากรขาเข้า จัดเก็บได้ 8,463 ล้านบาท สูงกว่าประมาณการ 2,798 ล้านบาท หรือ 49.4% ซึ่งมีสาเหตุสำคัญจากการบริโภคและการนำเข้าที่ขยายตัวอย่างต่อเนื่อง นอกจากนี้ ในเดือนนี้กระทรวงการคลังได้รับโอนเงินจากการยึดทรัพย์ของ พ.ต.ท.ทักษิณ ชินวัตร จำนวน 4.9 หมื่นล้านบาท ส่งผลให้รายได้นำส่งของส่วนราชการอื่นสูงกว่าประมาณการถึง 1,837.1%" นายสาธิต กล่าว
สำหรับในช่วง 7 เดือนแรกของปีงบประมาณ 2553 (ต.ค.2552 – เม.ย.2553) รัฐบาลจัดเก็บรายได้สุทธิ 8.39 แสนล้านบาท สูงกว่าประมาณการ 2.01 แสนล้านบาท หรือ 31.6% โดยทั้ง 3 กรมจัดเก็บหลัก ได้แก่ กรมสรรพากร กรมสรรพสามิต และกรมศุลกากร จัดเก็บภาษีได้สูงกว่าเป้าหมายทั้งหมด คือ กรมสรรพากรเกินเป้า 7.23 หมื่นล้านบาท หรือ 15% กรมสรรพสามิตเกินเป้า 7.09 หมื่นล้านบาท หรือ 41.4% และกรมศุลกากรเกินเป้า 1.43 หมื่นล้านบาท หรือ 33.3%
“แม้ว่าการจัดเก็บรายได้รัฐบาลในช่วงที่เหลือของปีงบประมาณจะได้ ผลกระทบจากการชุมนุมทางการเมือง แต่กระทรวงกาคลังยังมั่นใจว่าการจัดเก็บรายได้ของรัฐบาลปี 2553 จะเป็นไปตามเป้าหมายที่คาดการณ์ไว้จำนวน 1.522 ล้านล้านบาทอย่างแน่นอน” นายสาธิต กล่าว